钦定古今图书集成/理学汇编/文学典/第051卷 > 许景先
## 钦定古今图书集成/理学汇编/文学典/第051卷 > 许景先

按《唐书》本传：“许景先，常州义兴人。曾祖绪，武德时以
佐命功历左散骑常侍，封真定公，遂家洛阳。景先由
进士第，释褐夏阳尉。神龙初，东都造服慈阁，景先献
赋，李迥秀见其文，畏叹曰：‘是宜付太史’。擢左拾遗。以
论事切直，外补滑州司士参军。举手笔俊技，茂才异
等，连中，进扬州兵曹参军。还为左补阙，宋璟、苏颋择”
殿中侍御史，久不补，以授景先。时议佥惬，抨按不避
近彊。与齐澣、王丘、韩休、张九龄更知制诰，以雅厚称。
张说曰：“许舍人之文，虽乏峻峰激流，然辞旨丰美，得
中和之气。”开元十年，伊、汝溢，坏庐舍甚众，景先见侍
中源乾曜曰：“灾眚所降，王者宜修德应之。”因遣大臣
存问失职，罪己引咎，以答天谴。公在“元弼，庸可默乎？”
乾曜悟，遽白元宗，遣陆象先持节赈赡。十三年，帝自
择刺史，景先由吏部侍郎为刺史，治虢州、大理卿源
光裕、郑州、兵部侍郎寇泚宋州、礼部侍郎郑温琦、邠
州、大理少卿袁仁敬、杭州、鸿胪少卿崔志廉、襄州、卫
尉少卿李昇期邢州、太仆少卿郑放定州、国子司业
蒋挺、湖州，左卫将军裴观沧州卫率崔诚遂州，凡十
一人治行，诏宰相、诸王、御史以上，祖道洛滨，盛具奏
太常乐帛舫水嬉，命高力士赐诗，帝亲书，且给纸笔，
令自赋赉绢三千遣之。后徙岐州，入为吏部侍郎，卒。
按《旧唐书文苑传》，开元初，每年赐射，节级赐物。属年俭，甚费府库。景先奏曰：“近以三九之辰，频赐宴射，已
著格”令，犹降纶言。但古制不存，礼章多阙，官员累倍，
帑藏未充，水旱相仍，继之师旅，既不足以观德，又不
足以威边，耗国损人，且为不急。夫古之天子，以射选
诸侯，以射饰礼乐，以射观容志，故有《驺虞》《狸首》之奏，
《采蘩》《采𬞟》之乐。天子则以备官为节，诸侯则以时会
为节，卿大夫以循法为节，士以不失职为“节。皆审志
固行，德美事成，阴阳克和，暴乱不作。故诸侯贡士，亦
试于射宫，容体有亏，则绌其地。”是诸侯君臣皆尽志
于射之礼也，大矣哉！今则不然。众官既多，鸣镝乱下，
以苟获为利，以偶中为能，素无五善之容，颇失三侯
之礼。冗官厚秩，禁卫崇班，动盈累千，其算无数。近河
南、河北，水涝处多，林胡小“蕃，见寇郊垒，军书日至，河
朔骚然，命将除凶，未图克捷，兴师十万，日费千金。去
岁豫、亳两州，微遭旱损，庸赋不办，以致流亡。圣人忧
勤，降使招恤，流离岁月，犹未能安，人之困穷，以至于
此。今一箭偶中，是一丁庸调，用之既无恻隐，获之固
无耻惭，考古循今，则为未可。且禁卫武官，随番许射，
能中的者必有赏焉。此则训武习戎，时习不阙。待寇
宁岁稔，率由旧章，则爱礼养人，幸甚幸甚！”自是乃停
赐射之礼。俄转中书舍人。自开元初，景先与中书舍
人齐澣、王丘、韩休、张九龄掌知制诰，以文翰见称。中
书令张说尝称曰：“许舍人之文，虽无峻峰激流崭绝
之势，然属词丰美，得中和之气，亦一时之秀也。”